ПРИЈЕДЛОГ

На основу чл. 36 и 87. Статута града Градишка („Службени гласник града Градишка“ бр. 4/17 и 5/19) и члана 47. став 2. Пословника о раду Скупштине града Градишка („Службени гласник града Градишка“ бр. 6/17 и 5/19) Скупштина града Градишка на сједници одржаној дана \_\_\_\_\_\_\_\_\_. године донијела је

О Д Л У К У

о утврђивању услова за избор и именовање спољних чланова радних тијела Скупштине града Градишка

I

Овом одлуком утврђују се услови за избор и именовање спољних чланова радних тијела Скупштине града Градишка (у даљем тексту: спољни чланови), који се бирају по основу јавног позива.

II

За спољног члана може бити именован кандидат који испуњава сљедеће опште услове:

* да је држављани Босне и Херцеговине,
* да је старији од 18 година,
* да има општу здравствену способност,
* да није осуђиван за кривично дјело на безусловну казну затвора од најмање шест мјесеци или за кривично дјело које га чини неподобним,
* да није отпуштан из органа управе као резултат дисциплинске мјере, на било којем нивоу власти у Босни и Херцеговини, у периоду од три године прије дана објављивања конкурса,
* да није у сукобу интереса, односно да не обавља дужност која је неспојива са чланством у радном тијелу и
* да се на њега не односи члан IX 1. Устава Босне и Херцеговине.

III

Посебни услови које кандидат треба да испуњава су:

* висока или виша стручна спрема и
* искуство у области којом се бави радно тијело.

Изузетно, за члана радног тијела може бити именован кандидат који има средњу стручну спрему са доказаним резултатима у области којом се бави радно тијело.

Кандидат за спољног члана радног тијела које се бави питањима младих, мора бити члан неке од невладиних организација која се бави положајем младих.

IV

Јавни позив за избор спољних чланова радних тијела објављује Комисија за избор и именовања Скупштине града Градишка.

Јавни позив се објављује путем локалних медија и интернет странице Града а рок за подношење пријава мора бити минимално десет дана од дана објаве.

V

Комисија за избор и именовања ће провести процедуру за избор члана радног тијела, те на основу пристиглих пријава, од кандидата који испуњавају услове сачинити ранг листу.

У случају да се на Јавни позив пријаве кандидати са истим или сличним квалификацијама, Комисија за избор и именовања може организовати интервју са кандидатима који испуњавају услове.

Приликом избора и именовања водиће се рачуна да састав тијела осигурава равноправну заступљеност полова.

Код једнако рангираних кандидата предност ће имати припадници мање заступљеног пола, припадници маргинализованих група и невладиног сектора.

VI

Комисија за избор и именовања, на основу утврђене ранг листе Скупштини града подноси приједлог за именовање спољних чланова радног тијела.

VII

У случају да је накнадно потребно именовати новог члана радног тијела, у мандатном периоду Скупштине, Комисија за избор и именовања као приједлог доставља сљедећег са утврђене ранг листе. Уколико није могуће попунити радно тијело на овај начин, објављује се нови јавни позив.

VIII

Одлука ступа на снагу осмог дана од дана објављивања у „Службеном гласнику града Градишка“.

Број: ПРЕДСЈЕДНИК

Датум: \_\_\_\_\_\_\_\_\_ године СКУПШТИНЕ ГРАДА

Г р а д и ш к а