**РЕПУБЛИК РЕПУБЛИКА СРПСКА**

**ГРАД ГРАДИШКА**

**ГРАДОНАЧЕЛНИК**

**ГРАДСКА УПРАВА**

**ОБРАЂИВАЧ**

**Одјељење за привреду и друштвене дјелатности**

**И Н Ф О Р М А Ц И Ј А**

**о стању у области образовања на подручју града Градишка**

**у школској 2023/2024. години**

**Градишка, новембар 2024. године**

**1. УВОД**

Дјелатност основног васпитања и образовања, као дио јединственог васпитно-образовног система Републике Српске, уређена је Законом о основном васпитању и образовању („Службени гласник Републике Српске”, брoj 81/22). Поменутим законом дефинисано је да основно образовање траје девет година, да је бесплатно и обавезно за сву дјецу, узраста од шест до петнаест година. Паралелно са стицањем основног образовања и васпитања, може се стицати и умјетничко образовање и васпитање (музичко, балетско и сл.), под условима и на начин прописан законом. Такође је регулисано и образовање дјеце са посебним васпитно-образовним потребама (специјална одјељења и школе).

Законом о средњем образовању и васпитању („Службени гласник Републике Српске”, бр. 41/18, 35/20, 92/20 и 55/23) регулисана је дјелатност средњих школа, у којима се остварењем наставног плана и програма стиче средње образовање. Средње образовање није обавезно, али је доступно свима, под једнаким условима.

На подручју града Градишка образовање се обавља кроз рад седам основних, три средње школе и једне основне музичке школе.

**2. ОСНОВНЕ ШКОЛЕ**

Школу може основати домаће и страно, правно и физичко лице, уз сагласност Владе Републике Српске, под условима утврђеним законом.

Наставни план и програм по којем се остварује наставни процес доноси министар, на приједлог Републичког педагошког завода (РПЗ).

Индивидуалне основне програме, на основу којих се остварује васпитно-образовни процес за даровите и талентоване ученике и ученике са сметњама у развоју, предлаже стручни тим школе, а усваја наставничко вијеће.

Наставни план и програм за предмет вјеронаука доноси министар, на приједлог надлежног органа одговарајуће цркве или вјерске заједнице.

Школом руководи директор школе, а управља школски одбор. Критерије, начин и процедуру избора чланова школског одбора и директора доноси министар кроз посебна акта. Школски одбори у свим основним школама изабрани су према важећим прописима.

Средства за рад школa које оснива Република обезбјеђују се из буџета Републике, буџета града и других извора, према могућностима.

Град, на чијем подручју се налази сједиште школе, може обезбједити дио средстава за изградњу, опремање и инвестиционо одржавање школе, за такмичење ученика на градском нивоу, као и трошкове превоза ученика са подручја града који учествују на регионалном такмичењу**.** Кроз наведене законске одредбе, може се закључити да је рад основних школа највећим дијелом у директној надлежности републичких институција, од оснивања, финансирања, контроле рада и остало.

Основно образовање на подручју града Градишка организовано је кроз рад 7 основних школа и једне музичке школе и то: ЈУ ОШ „Данило Борковић” Градишка, ЈУ ОШ „Козарска дјеца” Градишка, ЈУ ОШ „Васа Чубриловић” Градишка, ЈУ ОШ „Петар Кочић” Нова Топола, ЈУ ОШ „Младен Стојановић” Горњи Подградци, ЈУ ОШ „Свети Сава” Дубраве, ЈУ ОШ „Вук Стефановић Караџић” Турјак и ОМШ „Бранко Смиљанић“ Градишка.

Основну школу на подручју града Градишка у 2023/2024. години похађало је 3.344 ученика, од тога у првом разреду 325 ученикa.

Настава се одвијала у 7 централних школа и 2 подручнe школe (Врбашка и Ламинци) те 17 подручних одјељења. Наставни план и програм реализован је у школској 2023/2024. години, у складу са годишњим програмима рада.

Школска 2024/2025. година је почела на вријеме, 02. септембра, у пуном обиму рада, са часовима у трајању од 45 минута.

У шкoлску 2024/2025. гoдину први разред основне школе уписало је 359 ученика и то: ЈУ ОШ „Свети Сава” – 31 ученикa; ЈУ ОШ „Вук С. Караџић” – 12 ученика; ЈУ ОШ „Петар Кочић” – 78 ученика; ЈУ ОШ „Козарска дјеца” – 16 ученика; ЈУ ОШ „Васа Чубриловић” – 93 ученика; ЈУ ОШ „Младен Стојановић” – 39 ученикa и ЈУ ОШ „Данило Борковић” – 90 ученика.

Кроз наредну анализу, по школама су побројане њихове основне потребе.

**2.1. ЈУ ОШ „Козарска дјеца” – Градишка**

Настава и програмски задаци организовани су у централној школи и подручном одјељењу у Орахови. Васпитно-образовним радом обухваћено је 192 ученика (188 ученика у централној школи и 4 ученика у подручном одјељењу).

Настава је организована у 13 одјељења од тога 12 у централној школи и 1 у подручном одјељењу у Орахови.

Школска библиотека располаже књижном грађом од 21.651 примјерак.

У школи је ангажовано 43 радникa. Од наведеног броја 27 су наставници и сви су верификовани за наставу.

У школи је организован рад продуженог боравка за ученике прве тријаде, прије или након редовне наставе, без организоване исхране. Корисници продуженог боравка (56 ученика) су подијељени у двије групе.

У сарадњи са Министарством просвјете и културе Републике Српске, организује се припремни предшколски програм у трајању од три мјесеца.

Предвиђена инвестиција за наредни период је замјена кровног покривача и ојачање кровне конструкције у износу од 150,000 КМ, набавка дидактичких средстава за поједине наставне предмете у износу од 10.000 КМ.

У централној школи загријавање школе се врши властитим централним гријањем (дрва), а у подручном одјељењу, пећима на дрва.

**2.2. ЈУ ОШ „Данило Борковић” – Градишка**

Настава и програмски задаци организују се у једном објекту - у централној школи са 39 одјељења.

У одјељењима је распоређено 824 ученика од 1. до 9. разреда. Настава се одвија у двије смјене.

Књижна грађа у школској библиотеци броји 6.907 примјерака.

У школи је ангажовано укупно 95 радника. Од наведеног броја, 65 су наставни радници и сви су верификовани за наставу.

У школи су организовани други облици наставе, секције и слободне / ваннаставне активности.

Уз сагласност са Министарством просвјете и културе Републике Српске и Градском управом града Градишка, у школи се организује продужени боравак за ученике од првог до трећег разреда (180 ученика).

Загријавање школског простора врши се властитим централним гријањем на чврсто гориво.

У наредном периоду, неопходно је инвестиционо улагање у износу од 200.000,00 КМ за доградњу учионица и просторија за продужени боравак и библиотеку, 50.000,00 КМ за набавку рачунарске опреме за кабинет информатике, те 30.000,00 КМ за реконструкцију пода у фискултурној сали.

**2.3. ЈУ ОШ „Васа Чубриловић” – Градишка**

Наставни план и програм се одвија у једном централном објекту и организован је кроз рад 44 одјељења у редовној и специјалној настави.

У одјељењима је распоређено 818 ученика од 1. до 9. разреда. Настава се организује у двије смјене. Број књижне грађе у школској библиотеци је 24.250 примјерака.

У школи су ангажована укупно 112 радника, од тога, 69 радника су наставници и сви су верификовани за наставу.

Осим редовне наставе у школи су организовани и други облици наставе, секције, те ваннаставне активности.

Због велике заинтересованости родитеља ученика и уз сагласност Министарства просвјете и културе Републике Српске, те Градске управе града Градишка, ЈУ ОШ „Васа Чубриловић“, организовала је продужени боравак за ученике прве тријаде разреда (укупно 223 ученика). Загријавање школе врши се властитим централним гријањем на чврсто гориво.

Планом унапрјеђења материјално-техничких услова предвиђена је набавка школских клупи у износу од 40.000,00 КМ и унутрашње расвјете у износу од 30.000,00 КМ.

**2.4. ЈУ ОШ „Петар Кочић” – Нова Топола**

Настава и програмски задаци организовани су кроз рад централне школе и 6 подручних одјељења (Доњи Карајзовци, Петрово Село, Вилуси, Кочићево, Машићи и Горњи Карајзовци), као и једног специјалног одјељења.

Ову школу похађа 741 ученик, распоређен у 48 одјељења. Настава се обавља у двије смјене.

У централној школи организована је настава од 1. до 9. разреда. Кроз 35 одјељења распоређено је 679 ученика.

У шест подручних одјељења настава је организована кроз 13 комбинованих одјељења од 1. до 5. разреда са укупним бројем од 62 ученика.

Укупан број ангажованих радника је 106 од чега 72 наставника и сви су верификовани за наставу.

Школска библиотека располаже књижном грађом од 15.665 књига.

Уз сагласност Министарства просвјете и културе Републике Српске те Градске управе града Градишка, у школи је организован продужени боравак за 140 ученика, од првог до трећег разреда.

Загријавање централне школе врши се кроз властито централно гријање, на угаљ и дрва, а подручни објекти загријавају се путем пећи на дрва.

Планом унапређења материјално-техничких услова у школи предвиђена је реконструкција школске сале у износу од 50.000,00 КМ и опремање кабинета физике и хемије у укупном износу од 10.000,00 КМ.

**2.5. ЈУ ОШ „Младен Стојановић” – Горњи Подградци**

Наставни план и програм организован је кроз рад централне школе у Горњим Подградцима и подручне школе Врбашка, те подручних одјељења у: Доњим Подградцима, Јабланици, Бистрици, Буквику и Шималовској.

У централној школи организована је настава од 1. до 9. разреда за 119 ученика, распоређених у 10 одјељења, а у подручној деветоразредној школи у Врбашкој, наставу у 12 одјељења похађа 164 ученика.

Подручно одјељење Доњи Подградци - број ученика 17 (2 комбинованa одјељења).

Подручно одјељење Јабланица - број ученика 6 (2 комбинована одјељења).

Подручно одјељење Бистрица - број ученика 2 (1 комбиновано одјељење).

Подручно одјељење Шималовска - број ученика 2 (1 комбиновано одјељењa).

Укупан број ученика ове школе је 310 распоређених у 28 одјељења.

У школи је запослено укупно 80 радника, од тога је 45 наставника и сви су верификовани за наставу.

Уз сагласност Министарства просвјете и културе Републике Српске те Градске управе града Градишка, у школи је организован продужени боравак за 95 ученика, од првог до трећег разреда.

Централни објекат у Горњим Подградцима и подручна школа у Врбашкој загријавају се властитим централним гријањем на чврсто гориво, а подручна одјељења, пећима на дрво.

Планом унапређења материјално-техничких услова, предвиђенa је замјена крова у Горњим Подградцимна у износу од 200.000,00 КМ, те опрема и дидактички материјал за кабинете физике, биологије и хемије у износу од цца 5.000,00 КМ..

**2.6. ЈУ ОШ „Свети Сава” – Дубраве**

Настава и програмски задаци школе реализују се у централном објекту, подручној школи Ламинци и подручном одјељењу Ново Село.

Укупан број ученика који похађа школу је 247 и исти су распоређени у 21 одјељење. Рад школе се одвија у двије смјене.

У централном објекту у Дубравама, настава је организована од 1. до 9. разреда за 153 ученика распоређених у 11 одјељења.

У подручној школи Ламинци, кроз 9 одјељења организована је настава од 1. до 9. разреда за 88 ученика. У подручном одјељењу Ново Село кроз 1 комбиновано одјељење образује се 6 ученика.

Школа запошљава 54 радника. Од укупног броја запослених, 33 је наставника и сви су верификовани за наставу.

Школска библиотека располаже књижном грађом од 13.691 примјерак.

Уз сагласност Министарства просвјете и културе Републике Српске и Градске управе града Градишка у школи је организован продужени боравак за ученике од првог до трећег разреда. Ове школске године продужени боравак користи 62 ученика у централној школи у Дубравама и у подручном одјељењу у Ламинцима. Припремни предшколски програм се организује већ 7 година у континуитету.

Централна школа у Дубравама и подручна школа у Ламинцима загријавају се властитим централним гријањем на дрва, а подручно одјељење Ново Село, за загријавање користи пећи на дрва.

Планом унапрјеђења материјално-техничких услова у школи, предвиђена је санација паркета фискултурне сале у централној школи, у износу од 20.000,00 КМ, санација крова у подручној школи у Ламинцима у износу од 30.000,00 КМ те опремање учионица наставним средствима и опремом у износу од 5.000,00 КМ.

**2.7. ЈУ ОШ „Вук Стефановић Караџић” – Турјак**

Наставни план и програм ове школе реализује се у централном објекту у Турјаку и 4 подручнa oдјељења (Цимироти, Горња Јурковица, Средња Јурковица и Јазовац).

Настава за 111 ученика организована је кроз рад 14 одјељења и изводи се у једној смјени.

У централној школи, кроз рад 9 одјељења (94 ученика) настава је организована од 1. до 9 разреда. У подручним одјељењима организована је настава од 1. до 5. разреда – кроз рад 5 комбинованих одјељења (17 ученика).

У школи је ангажовано укупно 43 радника, од тога 28 су наставници и сви су верификовани за наставу.

Број књижне грађе у школској библиотеци је 13.511 примјерака.

Уз сагласност Министарства просвјете и културе Републике Српске организује се продужени боравак од првог до трећег разреда за 43 ученика. С обзиром на заинтересованост родитеља и сагласност ресорног Министарства и Градске управе града Градишка, са радом продуженог боравка се наставља и даље.

У централној школи обезбијеђено је властито централно загријавање просторија (дрво - угаљ), а подручне школе се загријавају пећима на чврсто гориво.

У наредном периоду приоритетне су инвестиције: замјена столарије и фасаде, те санација канализационе мреже у износу од цца 120.000,00 КМ, као и набавка рачунара у износу од 5.000,00 КМ.

**2.8. ЈУ ОМШ „Бранко Смиљанић” – Градишка**

Основну музичку школу похађа 326 ученика у 28 одјељења. Настава се одвија у централној школи у Градишци за 260 ученика и у подручној школи у Козарској Дубици за 66 ученика.

Школа је верификована за образовање ученика солфеђа и инструменте: клавир, хармоника, гитара, виолина, флаута, виолончело и кларинет. На основу иницијативе Академије умјетности а Одлуком Министарства отворен је и нови одсјек соло пјевања. Подручна школа у Козарској Дубици има одсјек хармонике, клавира, гитаре и виолине.

Образовање у музичкој школи траје укупно седам година, а организовано је кроз једну годину припремне наставе и шест година основног образовања. Настава се одвија у двије смјене.

У школи су запослена укупно 24 радника

Број књижне грађе у школској библиотеци је 568 примјерака.

Ученици музичке школе су у претходном периоду постигли значајне резултате на такмичењима и освојили 55 међународних награда (од тога 39 првих,м 14 других и 2 треће) и 59 републичких (од тога 1 специјална награда, 27 првих, 25 других и 2 треће).

Својим самосталним концертима, учешћем на свечаним академијама и значајним културним манифестацијама, музичка школа је дала допринос културном стваралаштву града Градишка.

Почетком новембра мјесеца завршена је реконструкција и потпуна адаптација објекта централне школе у Градишци која је трајала од средине 2023. године. За ове намјене издвојена су средства у износу од 1.150.000,00 КМ. Ово велелепно здање и једна од најљепших музичких школа на ширем простору од сада има на располагању концертну салу, додатне четири просторије за индивидуалну и групну наставу а током адаптације урађена је комплетна реконструкција зграде од столарије, новог крова, фасаде, зидова и подова, те нова водоводна мрежа и климатизација просторорија.

Поводом свечаног отварања обновљеног објекта ОМШ „Бранко Смиљанић“ у концертној сали школе приређен је концерт кларинетиста Славена Балаћа и Нере Скелеџије.

У наредном периоду планиран је даљи развој и унапрјеђење наставе у школи, учешћа на међународним и републичким такмичењима, стручном усавршавању наставниика те одржавање постојећих и набавка нових школских инструмената.

**3. СРЕДЊЕ ШКОЛЕ**

Средње школе на подручју града Градишка су основане као јавне установе. Јавну школу оснива Република. Министар просвјете и културе, посебним Правилником прописује услове и процедуру за оснивање школе. Под истим условима средње школе могу се основати и као приватне у складу са прописаном законском регулативом.

Влада утврђује број, структуру и просторни распоред школа у Републици Српској, за школе које оснива Република, до двадесетог марта за наредну школску годину. Средње образовање није обавезно, али је доступно свима, под истим условима.

Упис ученика у средњу школу врши се на основу јавног конкурса који расписује оснивач. У први разред средње школе могу се уписати лица која су завршила основну школу.

Министар посебним правилником утврђује критерије, рокове, садржај и начин уписа редовних и ванредних ученика, као и ученика за образовање одраслих у први разред средњих школа. Редовни ученик првог разреда, при упису, не може бити старији од 17 година. Школски одбор доставља министру приједлог за упис ученика: број струка, занимања и број одјељења, за наредну школску годину. До 20. марта текуће године Министар даје сагласност на план уписа ученика за наредну школску годину.

При изради приједлога плана уписа, школски одбор узима у обзир мишљења удружења послодаваца, тржишта рада и локалних власти.

Средства за рад школа које оснива Република, обезбјеђују се из буџета Републике, буџета града и других извора. Влада обезбјеђује средства за плате запослених, надокнаде предвиђене посебним колективним уговором, награде ученицима и наставницима на основу постигнутих посебних резултата, трошкове републичког или вишег ранга такмичења, по програму који одобри министар и дио средстава за инвестиције.

Градска управа, кроз Буџет, обезбјеђује средства за материјалне трошкове средњих школа, усавршавање наставника и стручних сарадника, те дио средстава за инвестиције у складу са могућностима.

Надзор над радом школа врши Министарство просвјете и културе Републике Српске, Републички педагошки завод и Републичка управа за инспекцијске послове.

На подручју града Градишка, средње образовање се стиче кроз рад три средње школе: ЈУ Гимназија Градишка, ЈУ Средња стручна и техничка школа Градишка и ЈУ Техничка школа Градишка.

У средњим школама, у школској 2023/2024. години, образовано је 1348 ученика.

Наставни план и програм реализован је у школској 2023/2024. години у складу са годишњим програмима рада школа.

Школска 2024/2025. година је почела на вријеме, 02. септембра, у пуном обиму рада и са часовима у трајању од 45 минута, са укупно 1355 ученика средњих школа.

У прве разреде средњих школа, у школској 2024/2025. години, укупно је уписано 383 ученика, а школске 2023/2024. године 394 ученика.

Потребе школа приказане су такође у наредним анализама.

**3.1. ЈУ Гимназија Градишка**

Настава и програмски задаци у школској 2023/2024. години организoвани су у једном објекту, у једној смјени. Ученици (њих 214) су били распоређени у 15 одјељења.

У школској 2024/2025. години уписано je укупно 219 ученика, распоређених у 15 одјељења. У 1. разред Гимназије уписано је укупно 67 ученикa и исти су распоређени у 4 одјељења.

|  |  |  |  |  |  |
| --- | --- | --- | --- | --- | --- |
| **Гимназија Градишка - смјер** | **I** | **II** | **III** | **IV** | **Укупно ученика** |
| Општи смјер | 31 | 30 | 39 | 13 | **113** |
| Друштвено-језички | 16 | 12 | - | 12 | **40** |
| Рачунарско - информатички | 20 | 15 | 17 | 14 | **66** |
| **Укупно:** | **67** | **57** | **36** | **39** | **219** |

У школи је ангажовано 44 радника, од тога 31 наставника и сви су верификовани за рад у настави.

Настава у школи је кабинетска, са свом потребном опремом и литературом, те кабинетима за професоре.У свим кабинетима је омогућена презентација наставних садржаја уз коришћење преносивих и фиксних рачунара, а постоји стална могућност коришћења и интернета.

У протеклој школској години, ученици ЈУ Гимназија Градишка су остварили значајне резултате на државним, републичким и регионалним такмичењима. На европском првенству 2. мјесто а 6. у Свијету из кинеског језика, друго мјесто на музичком фестивалу у Републици Србији, прво мјесто на регионалном такмичењу из информатике, прво и треће мјесто из физике на регионалном такмичењу, треће и четврто мјесто регионалног такмичења из математике. Прво мјесто на републичком такмичењу из информатике и друго мјесто на републичком такмичењу из математике.

Школска библиотека располаже књижном грађом од 25.519 књига.

Школске просторије се загријавају властитим централним гријањем на чврсто гориво.

Планом изградње, доградње и санације у наредном периоду предвиђена је реконструкција објекта установе кроз пројекар „Енергетска ефикасност у јавним зградама“, компонента коју имплементира Министарство за просторно уређење, грађевинарство и екологију Републике Српске у износу од 500.000,00 КМ.

**3.2. ЈУ Средња стручна и техничка школа Градишка**

Наставни план и програм реализује се у једном објекту са пратећим објектима (ресторан и радионице за практичну наставу). У претходној школској години, уз поштовање Календара рада школе за школску 2023/2024. годину, планирани наставни садржаји, у потпуности су реализовани.

У школској 2023/2024. години школу је похађало 514 ученика, распоређених у 22 одјељења, а настава је извођена у двије смјенe.

У први разред школске 2024/2025. године уписан је укупно 165 ученик, 7 одјељења и то: 4 одјељења IV степена (царински техничар, пословно-правни техничар, економски техничар, агротехничар и медицински техничар) и 2 одјељења III степена (кувар и конобар). У школској 2024/2025. години, укупно је уписан 535 ученикa у 25 одјељења.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| СС и Техничка школа | Степен (ар.бр.) | I разр | | II разред | | III разред | | IV разред | | Свега | |
| Смјер-занимање | одј. | учен | одј. | учен | одј. | учен | одј. | учен | одјељења | ученика |
| Економски техничар | **4** | 1 | 23 |  |  | 1 | 25 | 1 | 24 | **3** | **72** |
| Цариснки техничар | **4** | 1 | 24 | 1 | 32 |  |  |  |  | **2** | **56** |
| Пословно-правни техничар | **4** | 1 | 24 | 1 | 32 | 1 | 25 | 1 | 24 | **4** | **105** |
| Фармацеутски техничар | **4** |  |  | 1 | 25 |  |  |  |  | **1** | **25** |
| Медицински техничар | **4** | 1 | 25 | 1 | 24 | 3 | 32 | 1 | 25 | **6** | **106** |
| Агротехничар | **4** | 1 | 24 |  |  |  |  |  |  | **1** | **24** |
| Дизајнер - модни техничар | **4** |  |  | 1 | 19 | 1 | 16 | 1 | 16 | **3** | **51** |
| Кувар | **3** | 1 | 24 | 0,5 | 13 | 2 | 26 |  |  | **3,5** | **63** |
| Конобар | **3** | 1 | 21 | 0,5 | 12 |  |  |  |  | **1,5** | **33** |
| **Укупно** |  | **7** | **165** | **6** | **157** | **8** | **124** | **4** | **89** | **25** | **535** |

У школи је ангажовано укупно 72 радника, од тога 55 верификована наставника.

Школска библиотека располаже са 8.857 књига, међу којима су уз школску лектиру и стручне књиге.

Загријавање школе се врши путем властитог централног гријања, двије пећи на чврсто гориво.

У наредном периоду планира се: замјена подне подлоге у учионицама и санација тоалета у износу од 21.000,00 КМ, затварање предулаза у централну зграду школе у износу од 15.300,00 КМ и набавка информатичке опреме и других школских помагала у износу од 12.000,00 КМ.

**3.3. ЈУ Техничка школа Градишка**

Наставни план и програм школске 2023/2024. године, реализован је у потпуности, прво полугодиште и дио другог у објекту школе и на практичној настави у предузећима.

Настава за 620 ученика Техничке школе у школској 2023/2024. години одвијала се у двије смјене и 25 одјељења.

У школској 2024/2025. години, укупно је уписано 601 ученик у 24 одјељења. У први разред школске 2024/2025. године уписан је 151 ученик.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Техничка школа | Степен (ар.бр.) | I разр | | II разред | | III разред | | IV разред | | Свега | |
| Смјер-занимање | Одј. | учен. | одј. | учен. | одј. | учен. | одј. | учен. | одјељењ | ученика |
| Техничар ЦНЦ технологије | **4** | 1 | 25 |  |  |  |  | 1 | 29 | **2** | **54** |
| Бравар-заваривач | **3** | 1 | 24 | 1 | 25 | 1 | 20 |  |  | **3** | **69** |
| Ауто-механичар | **3** | 0.5 | 12 | 1 | 23 | 0.5 | 12 |  |  | **2** | **47** |
| Техничар информ. технологија | **4** | 1 | 24 | 1 | 25 | 1 | 27 | 1 | 24 | **4** | **100** |
| Техничар за роботику | **4** |  |  | 1 | 26 | 1 | 28 |  |  | **2** | **54** |
| Обрађивач метала резањем | **3** | 0,5 | 13 |  |  |  |  |  |  | **0,5** | **13** |
| ЦНЦ оператер | **4** |  |  | 0,5 | 13 | 0,5 | 8 |  |  | **1** | **21** |
| Техничар за обраду дрвета ЦНЦ | **4** | 1 | 26 | 1 | 24 | 1 | 28 | 1 | 24 | **4** | **102** |
| Техничар мехатронике | **4** | 1 | 27 | 1 | 27 | 1 | 31 | 1 | 32 | **4** | **117** |
| Столар | **3** |  |  |  |  | 1 | 17 |  |  | **1** | **17** |
| Алатничар | **3** |  |  | 0,5 | 7 |  |  |  |  | **0,5** | **7** |
| **Укупно ученика** |  | 6 | **151** | 7 | **170** | 7 | **171** | 4 | **109** | **24** | **601** |

У раду школе ангажовано је укупно 66 радника, од тога 50 су наставници, верификовани за рад у настави.

Школска библиотека располаже са 12.243 књига.

Загријавање школе врши се кроз властито централно гријање, са два котла на чврсто гориво (угаљ и дрва).

У наредном периоду, планирана је: набавка неопходне опреме за школске радионице по препорукама ГИЗ-а, изградња два нова кабинета за дрво и роботику и набавка рачунарске опреме. Изградња потпуно новог мрежног система за рачунарску опрему те спајање на заједнички сревер. Укупан износ потребних средстава је 300.000,00 КМ. Према расположивим финансијским средствима вршиће се усклађивање набавке опреме и учила са педагошким стандардима.

**4. ЗАКЉУЧАК**

На основу анализе приказаних података, те сагледавањем општег стања по школама, евидентно је да су школе реализовале годишње планове и програме, те да се настава одвијала у складу са школским календаром и планом прописаним од стране Владе Републике Српске и ресорног Министарства. Цијенећи број ученика, опремљеност школа, кадровска рјешења, финансијске могућности може се констатовати да је стање у области образовања на подручју града Градишка на задовољавајућем нивоу.

Увидом у годишње програме рада основних школа уочљиво је да на подручју града имамо више подручних школа са малим бројем ученика. На бројност школске популације директно утиче општа стопа наталитета и негативан природни прираштај који су већ дужи низ година у силазној путањи како у Републици Српској тако и на подручју града Градишка.

Укупан број ученика који је похађао основну школу у школској 2023/2024. години је 3344, док у школској 2024/2025. години основну школу похађа 3240 ученика. На подручју града Градишка школске 2024/2025. године уписано је 359 ученика у прве разреде основних школа.

Број ученика средњих школа у посљедњих двадесет година је такође у сталном опадању. Школске 2000/2001. године, средње школе на подручју града Градишка, похађало је 2125 ученика, школске 2018/2019. године 1509 ученика, школске 2023/2024. године 1348 ученика а ове школске 2024/2025. године похађа 1355 ученика.

У будућем периоду неопходно је да школе наставе са процесом осавремењавања наставе, те да се изнађу могућности за рјешавање набавке опреме и инвестиционог улагања у сарадњи са надлежним институцијама. Уз појединачне описе стања у школама, наведене су и потребе школа, које је неопходно реализовати у наредном периоду.

Градска управа града Градишка је у складу са расположивим средствима у школској 2023/2024. години, поред редовног финансирања материјалних трошкова средњих школа, издвојила дио средстава на име интервентних помоћи основним школама, за инвестиционо одржавање, суфинансирање школских такмичења, продуженог боравка у основним школама и суфинансирање превоза ученика одређених категорија као и финансирање трошкова превоза ученика са потешкоћама у развоју.

ОБРАЂИВАЧ: ПРЕДЛАГАЧ:

Одјељење за привреду и друштвене дјелатности

НАЧЕЛНИК ОДЈЕЉЕЊА ГРАДОНАЧЕЛНИК Иван Раденовић Зоран Аџић